**สรุปผลการตรวจติดตามประเมินผลการจัดการศึกษาตามนโยบายของกระทรวงศึกษาธิการ  
ประจำปีงบประมาณ พ.ศ. 2566**

**ในพื้นที่เขตตรวจราชการที่ 5 (จังหวัดชุมพร สุราษฎร์ธานี และนครศรีธรรมราช)**

สำนักงานศึกษาธิการสุราษฎร์ธานี ขอรายงานผลการตรวจติดตามประเมินผลการจัดการศึกษา  
ตามนโยบายของกระทรวงศึกษาธิการประจำปีงบประมาณ พ.ศ. 2566 ในพื้นที่เขตตรวจราชการที่ 5   
จำนวน 2 แห่ง ดังนี้ 1) โรงเรียนเยาวเรศวิทยา สังกัดสำนักงานคณะกรรมการส่งเสริมการศึกษาเอกชน   
และโรงเรียนบ้านหัวสะพานมิตรภาพที่ 217 สังกัด สพป.สุราษฎร์ธานี เขต 3 ของผู้ตรวจราชการกระทรวงศึกษาธิการ ในวันที่ 23 พฤษภาคม 2566 ตามประเด็น ดังนี้ 1) ความพร้อมในการเปิดภาคเรียน  
ที่ 1 ปีการศึกษา 2566 2) การยกระดับคุณภาพการศึกษา 3) การจัดการศึกษาเพื่อความปลอดภัย และ 4) การประเมินวิทยฐานะ DPA

**ประเด็นการตรวจติดตาม**

**1.ความพร้อมในการเปิดภาคเรียนที่1/2566**

1.1.1 สภาพความก้าวหน้า ความสำเร็จของการดำเนินงานตามนโยบาย

การเตรียมความพร้อมในการเปิดภาคเรียนที่ 1/2566 สถานศึกษามีการดำเนินงานในด้านต่างๆ   
1) ด้านผู้บริหาร คณะครูและบุคลากรทางการศึกษา โดยร่วมกันจัดทำแผนงานโครงการรองรับ  
การใช้งบประมาณ มอบหมายหน้าที่รับผิดชอบทำความสะอาดห้องเรียน ห้องปฏิบัติการ โรงอาหาร สำนักงานและพื้นที่โดยรอบ 2) ด้านผู้ปกครอง มีการจัดประชุมผู้ปกครอง สร้างข้อตกลงพร้อมทั้งแนวปฏิบัติในการดูแลช่วยเหลือนักเรียน 3) ด้านนักเรียน มีการจัดตารางเวลารับอุปกรณ์การเรียน หนังสือเรียน และค่าเครื่องแบบนักเรียน และมีการสอนปรับพื้นฐานนักเรียน IEP ทุกระดับชั้น 4) ด้านอาคารและสถานที่ มีการปรับปรุงอาคารเรียนและสนามเด็กเล่นสำหรับเด็กอนุบาล ขจัดมุมอับและจุดเสี่ยงที่เป็นอันตรายต่อนักเรียน ดูแลซ่อมแซมอาคารที่ชำรุด บริเวณพื้นที่รกตัดแต่งกิ่งไม้ ติดตั้งกล้องวงจรปิด มีการปรับปรุงห้องน้ำให้พร้อมใช้งานอยู่เสมอ โรงอาหารสะอาดถูกสุขลักษณะมีที่นั่งเพียงพอสำหรับนักเรียนในช่วงรับประทานอาหาร และ 5) ด้านความปลอดภัยของสถานศึกษา มีการจัดครูเวรดูแลหน้าประตูโรงเรียนทั้งช่วงเช้า กลางวันและช่วงเย็น ตรวจสอบและคัดกรองบุคคลภายนอกที่เข้าและออกสถานศึกษาตลอดเวลา รวมทั้ง จัดสภาพแวดล้อมให้นักเรียนปลอดภัย โดยเข้มงวดกวดขันให้โรงเรียนเป็นพื้นที่ “ปลอดภัยยาเสพติด สารเสพติดทุกชนิด รวมทั้งสมุนไพรควบคุม (กัญชา) และอาวุธทุกชนิด

1.1.2 ปัญหาและอุปสรรค

ด้านอุปกรณ์การเรียน เนื่องจากมีนักเรียนย้ายเข้าระหว่างเรียนจำนวนมาก จึงทำให้อุปกรณ์การเรียน หนังสือเรียน ไม่เพียงพอต่อจำนวนนักเรียน

1.1.3 การแก้ไขปัญหาและข้อเสนอแนะ

ควรมีการจัดเตรียมอุปกรณ์การเรียน หนังสือเรียน สำรองในแต่ละสายชั้น เพื่อความรวดเร็ว  
และสะดวกต่อการเรียนการสอน

**2.การยกระดับคุณภาพการศึกษา**

**2.1 การส่งเสริมสนับสนุนการจัดการเรียนรู้ฐานสมรรถนะของผู้เรียน**

2.1.1. สภาพความก้าวหน้า ความสำเร็จของการดำเนินงานตามนโยบาย

การส่งเสริมสนับสนุนการจัดการเรียนรู้ฐานสมรรถนะของผู้เรียน มีการพัฒนาและจัดทำหลักสูตรต่างๆ อาทิ หลักสูตรที่สอดคล้องกับหลักสูตรแกนกลางการศึกษาขั้นพื้นฐาน พ.ศ. 2551   
( ฉบับปรับปรุง พ.ศ. 2560 ) โดยมีหลักสูตรกลุ่มสาระการเรียน 8 กลุ่มสาระ หลักสูตรสาระการเรียนรู้เพิ่มเติม คือ สาระการเรียนรู้คอมพิวเตอร์เพิ่มเติม สาระการเรียนรู้ภาษาจีนและสาระการเรียนรู้ศึกษาค้นคว้าด้วยตนเอง หลักสูตรห้องเรียนพิเศษ (Intensive English Program – IEP ) ด้านครูผู้สอน มีการวิเคราะห์หลักสูตรมาตรฐานการเรียนรู้และตัวชี้วัด โดยการวิเคราะห์ KAP มีการจัดกิจกรรมการเรียนรู้ สมรรถนะ (Competencies ) โดยต้องให้ผู้เรียนมีความรู้ มีทักษะ และคุณลักษณะ เห็นคุณค่าในสิ่งที่เรียนรู้ โดยผ่านกระบวนการเรียนรู้ active learning “ได้คิด ลงมือปฏิบัติ สื่อสารความเข้าใจ”

2.1.2 ปัญหาและอุปสรรค

พบปัญหา ดังนี้ 1) ด้านหลักสูตร มีการอิงมาตรฐานมีตัวชี้วัดมากเกินไป ทำให้ผู้สอนต้องใช้เวลาในการวัด 2) ด้านครูผู้สอน ซึ่งสอนโดยใช้ความรู้เป็นตัวนำมากกว่าการสอนที่เน้นทักษะ ส่งผลให้นักเรียนไม่สามารถประยุกต์ใช้ในชีวิตประจำวัน และยังขาดทักษะการใช้เทคโนโลยีที่ทันสมัย รวมถึงแผนการจัดการ  
เรียนการสอนแบบฐานสมรรถนะที่ยังไม่สมบูรณ์ และ 3) ด้านนักเรียน จำนวนผู้เรียน/ห้องเรียนมีมาก ทำให้ต้องใช้เวลานานและการฝึกปฏิบัติได้ไม่ทั่วถึง

2.1.3 การแก้ไขปัญหาและข้อเสนอแนะ

หน่วยงานต้นสังกัดระบุแนวทางแก้ไขปัญหา ดังนี้ 1) นิเทศ ติดตามแผนการจัดการเรียนรู้  
ที่เน้น Active Learning และนิเทศการสอน โดยผู้บริหาร ร่วมกับครูที่เป็น Buddy Teacher สังเกตการสอน และแลกเปลี่ยนเรียนรู้ 2) ผู้สอนที่มีความชำนาญในการใช้เทคโนโลยี ควรช่วยสอนและแนะนำผู้สอนร่วมชั้น เพื่อก่อให้เกิดความชำนาญในการใช้เทคโนโลยี 3) ควรจัดให้มีการอบรมการเขียนแผนการสอนแบบฐานสมรรถนะให้แก่ผู้สอน

**2.2 การพัฒนาผู้เรียนให้มีสมรรถนะและทักษะที่จำเป็นในศตวรรษที่ 21**

2.2.1 สภาพความก้าวหน้า ความสำเร็จของการดำเนินงานตามนโยบาย

การพัฒนาผู้เรียนให้มีสมรรถนะและทักษะที่จำเป็นในศตวรรษที่ 21 หน่วยงานต้นสังกัดได้ดำเนินการสอนที่เน้นให้ผู้สอนดึงสมรรถนะและทักษะต่างๆ ของผู้เรียนออกมาใช้ โดยการนำเอาทักษะต่างๆ  
มาประยุกต์ใช้ เช่น 3RS Reading (อ่านออก) โดยจัดกิจกรรมเสริมทักษะการอ่านด้วย Phonics ป.1-ป.6 สาระการเรียนรู้ภาษาอังกฤษ (W) Riting เขียนได้ โดยจัดกิจกรรมอ่านคล่อง เขียนถูก โดยใช้รูปแบบ “CO 5 Steps Model” และ (A) Rithemetics (คิดเลขเป็น) โดยจัดกิจกรรมคำนวณชวนคิด จัดทำแบบฝึกทักษะคำนวณชวนคิดและโจทย์ปัญหา รวมถึงการใช้ทักษะด้านการคิดอย่างมีวิจารณญาณ และทักษะในการแก้ปัญหา ทักษะด้านการสร้างสรรค์และนวัตกรรม ผ่านการส่งเสริมการทำโครงงาน ได้แก่ โครงงานวิทยาศาสตร์ เป็นต้น ทักษะด้านความเข้าใจความต่างวัฒนธรรมต่างกระบวนทัศน์ ทักษะด้านความร่วมมือ การทำงานเป็นทีมและภาวะผู้นำ โดยผ่านกิจกรรมกิจกรรมสภานักเรียน กิจกรรม5ส เป็นต้น ทักษะด้านการสื่อสารสารสนเทศและรู้เท่าทันสื่อ ทักษะด้านคอมพิวเตอร์และเทคโนโลยี สารสนเทศและการสื่อสาร ทักษะอาชีพและทักษะการเรียนรู้ โดยกิจกรรมชุมนุมและกิจกรรมส่งเสริมความเป็นเลิศ และความมีเมตตากรุณา   
มีวินัย คุณธรรม และจริยธรรม โดยจัดกิจกรรมส่งเสริมวินัย คุณธรรม และจริยธรรม

2.2.2 ปัญหาและอุปสรรค

หน่วยงานต้นสังกัดพบปัญหา ดังนี้ 1) ด้านจัดการเรียนรู้ การสร้างแผนการจัดการเรียนรู้ และกิจกรรมการเรียนรู้ของผู้สอนไม่สอดคล้องกับการพัฒนาทักษะแห่งศตวรรษที่ 21 2) ด้านระยะเวลา ระยะเวลาจำกัดในการดำเนินกิจกรรม ส่งผลให้การประเมินพัฒนาการทักษะต่างๆ ของผู้เรียนไม่เป็นไป  
ตามความคาดหวังของครูผู้สอน และ 3) ด้านนักเรียน นักเรียนทักษะชีวิตและอาชีพ

2.2.3 การแก้ไขปัญหาและข้อเสนอแนะ

หน่วยงานต้นสังกัดระบุแนวทางแก้ไขปัญหา ดังนี้ 1) ควรส่งเสริมเด็กที่ขาดทักษะชีวิต  
และอาชีพผ่านกิจกรรมที่หลากหลายโดยสอดคล้องกับการจัดการเรียนรู้ในโรงเรียน 2) ควรเตรียมอุปกรณ์  
ให้พร้อมต่อการเรียนการสอน 3) ควรมีการนิเทศ ติดตาม และข้อเสนอแนะการทำแผนการจัดการเรียนรู้   
สื่อการสอนและวิธีการสอนที่ทำให้นักเรียนเกิดทักษะแห่งศตวรรษที่ 21 เพื่อสามารถนำความรู้ที่ได้  
ไปพัฒนางาน และพัฒนาผู้เรียนต่อไป 4) ควรมีการใช้กระบวนการแลกเปลี่ยนเรียนรู้ (PLC) มี Buddy Teacher สังเกตการณ์การสอน และแลกเปลี่ยนเรียนรู้ การให้ข้อมูลย้อนกลับเพื่อปรับปรุงและพัฒนาผู้เรียน

**2.3 การพัฒนาครูในด้านการวัดและประเมินผลเพื่อพัฒนาการเรียนรู้ของผู้เรียน (Assessment for Learning)**

2.3.1 สภาพความก้าวหน้า ความสำเร็จของการดำเนินงานตามนโยบาย

การพัฒนาครูในด้านการวัดและประเมินผลเพื่อพัฒนาการเรียนรู้ของผู้เรียน ได้ดำเนินการจัดทำโครงสร้างรายวิชาในแต่ละกลุ่มสาระการเรียนรู้ เพื่อให้ผู้สอนเห็นความสอดคล้องเชื่อมโยงของลำดับ  
การเรียนรู้และมองเห็นภาพรวมของรายวิชาอย่างชัดเจนเพื่อนำไปสู่การวัดและประเมินผลได้ตรงตามตัวชี้วัด   
มีการประเมินผลการเรียนรู้ด้วยวิธีการที่หลากหลายและนำผลมาแก้ไขและพัฒนาการเรียนการสอน   
มีการสร้างเครื่องมือวัดและประเมินผล โดยคำนึงถึงลักษณะสำคัญของเครื่องมือวัดผลทางการวัด  
และประเมินผลระหว่างเรียน โดยการสอบมาตรฐานการเรียนรู้ตัวชี้วัดเพื่อตรวจสอบความก้าวหน้าการเรียนรู้ของผู้เรียน รวมถึงประเมินการอ่านคิดวิเคราะห์และเขียน คุณลักษณะอันพึงประสงค์และกิจกรรมพัฒนาผู้เรียน การอนุมัติผลการเรียน การตัดสิน การเลื่อนชั้นเรียน เพื่อนำข้อมูลมาวิเคราะห์เกี่ยวกับการจัดการเรียนการสอนของสถานศึกษา ทั้งนี้ มีการจัดการเรียนการสอนเน้นผู้เรียนเป็นสำคัญ ทำให้ผลสัมฤทธิ์ทางการเรียนรู้ของนักเรียนอยู่ในเกณฑ์ดี

2.3.2 ปัญหาและอุปสรรค

พบปัญหา ดังนี้ 1) ปัญหาการวัดผลและประเมินผล ได้แก่ เครื่องมือวัดไม่ตรงจุดประสงค์ ข้อสอบที่ใช้เน้นเพียงบางเนื้อหา บางพฤติกรรม ทำให้ไม่ครอบคลุมคุณลักษณะที่ต้องการวัด จึงทำให้ผลการวัดนั้น มิได้เกิดจากการวัดคุณลักษณะที่ต้องการ 2) การใช้เครื่องมือไม่ตรงกับวัตถุประสงค์ เนื่องจากเครื่องมือ  
ที่ใช้ในการวัดและประเมินผลมีหลายชนิด ได้แก่ ข้อสอบ การสังเกต การสัมภาษณ์ และการตรวจสอบ   
3) ผู้สอนขาดความเข้าใจในการใช้โปรแกรมวัดผลประเมินออนไลน์ และ 4) ผลการประเมินคุณภาพการศึกษาระดับชาติ O-NET เป็นรายบุคคลยังไม่ประสบความสำเร็จเท่าที่ควร

2.3.3 การแก้ไขปัญหาและข้อเสนอแนะ

แนวทางแก้ไขปัญหา ดังนี้ 1) มีการประชุมชี้แจงผู้สอนให้จัดทำแนวทางของงานโดยการวิเคราะห์หลักสูตร ทำโครงสร้างรายวิชา จัดทำแผนการสอน การวัดผลประเมินผล เพื่อเน้นการสอนให้นักเรียนได้เรียนรู้และปฏิบัติจริง บรรลุจุดประสงค์ เกิดการวัดการประเมินผลที่มีคุณภาพ ฝ่ายบริหารนิเทศการสอนติดตามและประเมินผล 2) การวัดผลประเมินผลของครูต้องครอบคลุมทั้ง 3 ด้านคือด้านพุทธิพิสัย สติปัญญา จิตพิสัยนักเรียนเกิดเจตคติที่ดีต่อการเรียนรู้ ทักษพิสัย มีทักษะสามารถปฏิบัติได้ ผู้เรียนเกิดการเรียนรู้ลงมือปฏิบัติได้ด้วยตนเอง และสามารถนำประสบการณ์ใหม่ไปใช้จนบรรลุจุดประสงค์ที่วางไว้ 3) ผู้สอนควรศึกษาลักษณะรูปแบบของเครื่องมือ ตลอดจนข้อดีและข้อจำกัดของเครื่องมือแต่ละชนิดแล้วฝึกสร้างเครื่องมือเพื่อให้เกิดความชำนาญและเข้าใจในลักษณะของเครื่องมือ และ 4) จัดการอบรมให้คุณครูได้มีทักษะในการใช้โปรแกรมวัดผลประเมินออนไลน์อย่างน้อยปีละ 1 ครั้ง

**2.4 การจัดการเรียนรู้ด้วยการลงมือปฏิบัติจริง (Active Learning)**

2.4.1 สภาพความก้าวหน้า ความสำเร็จของการดำเนินงานตามนโยบาย

การจัดการเรียนรู้ด้วยการลงมือปฏิบัติจริง มีการบริหารจัดการให้ผู้สอนในโรงเรียนได้เข้าร่วมอบรมเกี่ยวกับการจัดการเรียนรู้ด้วยการลงมือปฏิบัติจริง (Active Learning) และการเขียนแผนการจัดการเรียนรู้ในรูปแบบการเรียนรู้ด้วยการลงมือปฏิบัติจริง (Active Learning) มีการปรับบทบาทผู้สอนให้เป็น  
ผู้อำนวยความสะดวก ดูแล และส่งเสริมให้ผู้เรียนเกิดการเรียนรู้ผ่านการปฏิบัติ ฝึกการคิดวิเคราะห์ แก้ปัญหา สร้างองค์ความรู้ใหม่ ซึ่งผู้เรียนสามารถนำไประยุกต์ใช้ในชีวิตประจำวันได้ด้วยตนเอง นอกจากนี้ยังมีการจัดกิจกรรมการเรียนรู้ที่สอดแทรกในรายวิชาพื้นฐาน รายวิชาเพิ่มเติม กิจกรรมพัฒนาผู้เรียน หรือกิจกรรมการเรียนรู้อื่น มีการถ่ายทอดความรู้โดยการเพิ่มโอกาสในการสร้างความรู้ด้วยตนเองผ่านการลงมือปฏิบัติ รวมถึงส่งเสริมให้มีการนิเทศ ติดตามการจัดการเรียนการสอนตามนโยบายที่กำหนด

2.4.2 ปัญหาและอุปสรรค

หน่วยงานต้นสังกัดพบปัญหา ดังนี้ 1) ปัญหาด้านระยะเวลาในการเตรียมสอนแบบ Active learning เนื่องจากผู้สอนมีภาระงานนอกจึงมีเวลาเตรียมน้อย จนบางครั้งไม่ได้จัดกิจกรรม 2) การจัดการเรียนการสอนในห้องเรียนที่มีขนาดใหญ่และมีผู้เรียนจำนวนมากอาจมีข้อจำกัดในการดูแล 3) ขาดแคลนวัสดุอุปกรณ์สำหรับการสอนแบบ Active Learning และ 4) ผู้เรียนต่อต้านวิธีการสอน Active learning เนื่องจากผู้เรียนจะคุ้นชินกับการเรียนโดยวิธีการมารับความรู้จากผู้สอนมากกว่าการเรียนโดยการลงมือปฏิบัติด้วยตนเองตามคำแนะนำของผู้สอนเพื่อให้เกิดการเรียนรู้

2.4.3 การแก้ไขปัญหาและข้อเสนอแนะ

หน่วยงานต้นสังกัดระบุแนวทางแก้ไขปัญหา ดังนี้ 1) ผู้สอนควรวางแผนรูปแบบการจัดกิจกรรมแบบ Active learning แบบยืดหยุ่น โดยคำนึงถึงบริบทเนื้อหาของวิชาตนเอง ตามความเหมาะสมของเวลาเพื่อให้ครอบคลุมตามตัวชี้วัดรายปี 2) ครูผู้สอนเลือกการจัดกิจกรรมแบบ Active learning โดยยึดให้สอดคล้องกับจำนวนผู้เรียน และ 3) ผู้สอนควรมีการใช้สื่อที่ช่วยกระตุ้นให้ผู้เรียนมีส่วนร่วมในการทำกิจกรรม

**2.5 การพัฒนาทักษะดิจิทัลและภาษาคอมพิวเตอร์ (Coding) ของผู้เรียน**

2.5.1 สภาพความก้าวหน้า ความสำเร็จของการดำเนินงานตามนโยบาย

การพัฒนาทักษะดิจิทัลและภาษาคอมพิวเตอร์ ได้ดำเนินการปรับปรุงหลักสูตรแกนกลาง กำหนดหลักสูตรสถานศึกษาและหลักสูตรเพิ่มเติมคอมพิวเตอร์ พร้อมทั้ง จัดทำเป็นแผนการจัดการเรียนรู้ จัดหาทรัพยากรและเครื่องมือที่จำเป็นในการจัดการเรียนรู้ ได้แก่ เครื่องคอมพิวเตอร์เพื่อฝึกทักษะให้นักเรียนทดลองเขียนคำสั่ง โดยใช้โปรแกรม Scratch และ แผงวงจร ไมโครบิต และ แบบUnplugged Coding ทางด้านผู้สอนได้มีการเข้าร่วมอบรมเกี่ยวกับนวัตกรรมและเทคโนโลยี เพื่อนำความรู้มาจัดทำสื่อเทคโนโลยีและนำมาปรับใช้ในการเรียนการสอน รวมถึง สถานศึกษามีการส่งเสริม กระตุ้น สนับสนุนโดยการจัดการเรียนการสอน/กิจกรรม เพื่อให้ผู้เรียนได้รับการส่งเสริมการฝึกทักษะการคิดและใช้เทคโนโลยีในชีวิตประจำวัน   
และมีการนิเทศติดตามปัญหา ข้อเสนอแนะเพื่อปรับปรุงหลักสูตร

2.5.2 ปัญหาและอุปสรรค

พบปัญหา ดังนี้ 1) ด้านอุปกรณ์การเรียน อุปกรณ์เทคโนโลยียังขาดความทันสมัยกับเนื้อหาและบทเรียนในปัจจุบัน 2) ด้านผู้เรียน ผู้เรียนบางส่วนขาดการมีส่วนร่วมในการเรียน

2.5.3 การแก้ไขปัญหาและข้อเสนอแนะ

แนวทางแก้ไขปัญหา ดังนี้ 1) สถานศึกษาควรเพิ่มการสนับสนุนสื่อเทคโนโลยี และอุปกรณ์เทคโนโลยีเพิ่มเติม เพื่อเพิ่มความหลากหลายในการจัดการเรียนการสอน 2) ผู้สอนควรมีการใช้เทคนิค  
การสอนแบบกระตุ้นผู้เรียน

**2.6 การพัฒนารูปแบบการจัดการเรียนการสอนประวัติศาสตร์ หน้าที่พลเมือง ศีลธรรม และการเสริมสร้างวิถีชีวิตของความเป็นพลเมืองที่ทันสมัยน่าสนใจและเหมาะสมกับวัยของผู้เรียน**

2.6.1 สภาพความก้าวหน้า ความสำเร็จของการดำเนินงานตามนโยบาย

การพัฒนารูปแบบการจัดการเรียนการสอนประวัติศาสตร์ หน้าที่พลเมือง ศีลธรรม และการเสริมสร้างวิถีชีวิตของความเป็นพลเมืองที่ทันสมัยน่าสนใจและเหมาะสมกับวัยของผู้เรียน หน่วยงานต้นสังกัดได้ดำเนินงานโดยมีการจัดกิจกรรมในการใช้ชีวิตประจำวันที่แสดงถึงความตระหนักและเห็นคุณค่า  
ในประวัติศาสตร์ สังคม วัฒนธรรมในชุมชน ใช้แหล่งเรียนรู้ทางวัฒนธรรมในชุมชน แหล่งเรียนรู้สถานที่สำคัญในชุมชน จัดกิจกรรมวันสำคัญตามประเพณีท้องถิ่นโดยร่วมกับชุมชน และจัดการเรียนการสอน และดำเนินโครงการโรงเรียนคุณธรรม รวมทั้ง ส่งเสริมมุ่งเน้นให้ผู้เรียนกำกับตนเองในการใช้จ่ายของตนเองและครอบครัว และเน้นย้ำในเรื่องการทำความดีตามหลักปฏิบัติของศาสนาที่นับถือ และเปลี่ยนวิธีการสอนเป็นแนว Active Learning เสริมทักษะในการค้นคว้าหาความรู้ให้เกิดองค์ความรู้ด้วยตนเอง คิดเป็น วิจารณ์เนื้อหาได้   
และสร้างองค์ความรู้ใหม่

2.6.2 ปัญหาและอุปสรรค

พบปัญหา ดังนี้ 1) ด้านกิจกรรม มีข้อจำกัดของเวลาในการจัดกิจกรรม สถานที่ และสื่อต่างๆ ที่นำมาให้นักเรียนยังไม่ทั่วถึง 2) ด้านผู้เรียน ผู้เรียนขาดความสนใจในการเรียนเกี่ยวกับวิชาประวัติศาสตร์  
และหน้าที่พลเมือง และ 3) ด้านผู้สอน ผู้สอนขาดเทคนิคและวิธีการจัดการเรียนรู้ในรูปแบบสื่อออนไลน์  
หรือเทคโนโลยีมาประกอบการสอนวิชาประวัติศาสตร์และหน้าที่พลเมือง

2.6.3 การแก้ไขปัญหาและข้อเสนอแนะ

แนวทางแก้ไขปัญหา ดังนี้ 1) ผู้สอนควรศึกษารูปแบบและหาแนวทางเกี่ยวกับการใช้สื่อออนไลน์หรือเทคโนโลยีที่ทันสมัย เพื่อสร้างแรงบันดาลใจให้แก่ผู้เรียน 2) ผู้สอนควรหาเทคนิค วิธีการจัดการเรียนการสอนในรูปแบบที่หลากหลาย นำเหตุการณ์บ้านเมืองในยุคปัจจุบันเข้ามาสอดแทรก และฝึกให้นักเรียนคิดถึงเหตุการณ์ต่าง ๆ ที่จะเกิดขึ้นในอนาคต

**2.7 การส่งเสริมการให้ความรู้และทักษะด้านการเงินและการออม (Financial Literacy) ให้กับผู้เรียน**

2.7.1 สภาพความก้าวหน้า ความสำเร็จของการดำเนินงานตามนโยบาย

การส่งเสริมการให้ความรู้และทักษะด้านการเงินและการออม (Financial Literacy) ให้กับผู้เรียน ได้ดำเนินการจัดการเรียนรู้เพื่อส่งเสริมให้นักเรียนมีความรู้และทักษะด้านการเงินและการออม ในสาระเศรษฐศาสตร์ กลุ่มสาระการเรียนรู้สังคมศึกษา ศาสนาและวัฒนธรรม ปลูกฝังให้เรียนเลือกบริโภค  
ในสิ่งที่ถูกต้องและเป็นประโยชน์แก่ตนเอง โดยนำสื่อ เทคโนโลยี และสิ่งที่ใกล้ตัวนักเรียนมาใช้จัดการเรียนรู้ โดยการจัดกิจกรรมที่ให้ผู้เรียนเห็นความสำคัญของการออมเงิน และการใช้เงินให้ได้ประโยชน์และคุ้มค่า  
มากที่สุด เช่น โครงงานการประดิษฐ์กระปุกออมสิน เพื่อส่งเสริมเรื่องการออม การจัดตลาดนัดโรงเรียน   
ให้ผู้เรียนได้ออมเงินไว้เพื่อการลงทุนในการขายสินค้าของห้องเรียน ฝึกทักษะในการปฏิบัติจริง ทั้งนี้ ยังให้ผู้เรียนได้ฝึกทำบัญชีรายรับ - รายจ่ายของตนเอง เพื่อให้ตระหนักว่าการออมเงินถือเป็นจุดเริ่มต้นและพื้นฐานสำคัญในการสร้างความมั่นคงทางการเงินให้กับชีวิตทั้งในปัจจุบันและอนาคต

2.7.2 ปัญหาและอุปสรรค

พบปัญหา ดังนี้ 1) ด้านผู้เรียน ผู้เรียนไม่เห็นคุณค่าของการใช้เงินและการออม และไม่เห็นประโยชน์ของการออม 2) ด้านการมีส่วนร่วม ขาดการมีส่วนร่วมระหว่างโรงเรียนกับชุนชน

2.7.3 การแก้ไขปัญหาและข้อเสนอแนะ

แนวทางแก้ไขปัญหา ดังนี้ 1) ประสานความร่วมมือจากกธนาคารในชุมชน เพื่อปลูกฝังให้รักเรียนมีนิสัยรักการออม 2) จัดหาวิทยากรในท้องถิ่นมาให้ความรู้เรื่องการออม/การฝึกทำบัญชีครัวเรือน   
3) ผู้สอนควรฝึกให้ผู้เรียนได้ปฏิบัติกิจกรรมที่มีส่วนร่วมในการลงทุนมากขึ้น

**2.8 การพัฒนาระบบการประเมินคุณภาพสถานศึกษาที่เน้นสมรรถนะและผลลัพธ์ที่ตัวผู้เรียน**

2.8.1 สภาพความก้าวหน้า ความสำเร็จของการดำเนินงานตามนโยบาย

การพัฒนาระบบการประเมินคุณภาพสถานศึกษาที่เน้นสมรรถนะและผลลัพธ์ที่ตัวผู้เรียน ได้ดำเนินการจัดการศึกษาโดยสอดแทรกสมรรถนะที่ส่งเสริมในการทำกิจวัตรประจำวัน ต่าง ๆ ของผู้เรียนให้มีประสิทธิภาพและคุณภาพมากขึ้น โดยใช้กิจกรรมลดเวลาเรียน กิจกรรมชุมนุม มาบูรณการฝึกฝนสมรรถนะของผู้เรียนให้เกิดสมรรถนะที่ต้องการอย่างเป็นธรรมชาติและยังช่วยปลูกฝังให้สมรรถนะมีความมั่นคงถาวรจากการปฏิบัติเป็นประจำด้วย รวมถึงวัดและประเมินผลฐานสมรรถนะที่มุ่งวัดสมรรถนะอันเป็นองค์รวมของความรู้ ทักษะ เจตคติ และคุณลักษณะต่างๆ เป็นการวัดจากพฤติกรรม การกระทำ การปฏิบัติ ที่แสดงออกถึงความสามารถในการใช้ความรู้ ทักษะ เจตคติ และคุณลักษณะต่างๆ ตามเกณฑ์การปฏิบัติ

2.8.2 ปัญหาและอุปสรรค

พบปัญหา ดังนี้ 1) ด้านวัสดุ อุปกรณ์ สถานศึกษาขาดการสนับสนุนวัสดุอุปกรณ์ในการจัดการเรียนรู้ 2) ด้านผู้สอน ผู้สอนที่มีทักษะเฉพาะด้านมีจำนวนน้อยกว่านักเรียน และ 3) นักเรียนบางส่วนมีความรู้แต่ขาดสมรรถนะในการใช้ความรู้ ไม่สามารถนำความรู้ไปใช้ประโยชน์ในชีวิตประจำวันได้

2.8.3 การแก้ไขปัญหาและข้อเสนอแนะ

แนวทางแก้ไขปัญหา ดังนี้ 1) ในบางกิจกรรมควรมีการเชิญวิทยาการมาร่วมจัดกิจกรรม  
แก่ผู้เรียนเพื่อกระตุ้นความสนใจในการเรียนมากขึ้น และ 2) ปรับหลักสูตรเพื่อเป็นแนวทางในการกำหนด  
ทิศทางการจัดการเรียนรู้และกระบวนการจัดการเรียนการสอนของครูสู่การพัฒนาผู้เรียน โดยให้ความสำคัญกับทักษะและสมรรถนะที่จำเป็นในชีวิตประจำวันของผู้เรียนต่อไป

**2.9 โครงการโรงเรียนคุณภาพ**

2.9.1 สภาพความก้าวหน้า ความสำเร็จของการดำเนินงานตามนโยบาย

โครงการโรงเรียนคุณภาพ โรงเรียนบ้านหัวสะพานมิตรภาพที่ 217 เป็นโรงเรียนคุณภาพประจำตำบล และได้ควบรวมโรงเรียนบ้านควนเจริญ เมื่อปีการศึกษา 2561 เพื่อสร้างโอกาสให้นักเรียนเข้าถึงการศึกษาที่มีคุณภาพ และลดความเหลื่อมล้ำทางการศึกษา โรงเรียนมีการดำเนินการโดยได้มีการกำหนดทิศทางขับเคลื่อนโครงการ ภายใต้กรอบการดำเนินงานและจุดเน้น 7 ด้าน ได้แก่ ความปลอดภัยของผู้เรียน   
มีอาคารสถานที่สะอาด ปลอดภัย โดยผ่านการประเมินได้รับรางวัลสถานศึกษาปลอดภัย 8 ปีติดต่อกัน   
จากกระทรวงแรงงาน มีระบบประกันคุณภาพ โดยให้กระบวนการประกันคุณภาพภายใน 5ร โมเดลทั้งระบบ จนได้รับการประกันคุณภาพภายนอก(พ.ศ.2564-2568) จากสำนักงานรับรองมาตรฐานและประเมินคุณภาพ(สมศ.) การศึกษาปฐมวัย และระดับการศึกษาขั้นพื้นฐาน มีการพัฒนาครูในรูปแบบต่างๆ เช่น ศึกษาดูงาน ศึกษาเอกสาร ศึกษาต่อ จัดอบรม และอบรมออนไลน์ เป็นต้น

ด้านการเรียนการสอน สถานศึกษาเน้นการจัดการการสอนแบบ active learning การสอนแบบโครงงาน และเข้าร่วมโครงการโรงเรียนคุณภาพSMT ในการพัฒนานักเรียน ด้านวิทยาศาสตร์ คณิตศาสตร์ และเทคโนโลยีกับสถาบันส่งเสริมการสอนวิทยาศาสตร์และเทคโนโลยี (สสวท.) มีการติดตั้งทีวี และอินเทอร์เน็ตทุกห้องเรียนและห้องปฏิบัติการ ที่เอื้อต่อการเรียนรู้และทันสมัย จัดกิจกรรมเสริมความสามารถกีฬา ดนตรี ศิลปะ นาฏศิลป์ จัดสอนภาษาอังกฤษ ภาษาจีนโดยครูต่างชาติ และครูที่มีความรู้ความชำนาญ รวมถึง การวัดและประเมินผล มีระบบการวัดผลสัมฤทธิ์ทางการเรียน การนิเทศกำกับและติดตาม และมีการจัดทำฐานข้อมูลโรงเรียน ข้อมูลสารสนเทศ โครงการ ข้อมูลนักเรียนที่เป็นปัจจุบันที่ระบบ ได้แก่ ระบบ DMC ระบบ CATAC ระบบ School miss เป็นต้น

**3. การจัดการศึกษาเพื่อความปลอดภัย**

3.1.1 สภาพความก้าวหน้า ความสำเร็จของการดำเนินงานตามนโยบาย

การจัดการศึกษาเพื่อความปลอดภัย ได้ดำเนินการตามมาตรการ 3 ป ได้แก่ **ป้องกัน**ดำเนินการ  
เพื่อไม่ให้เกิดปัญหา อุปสรรค หรือความไม่ปลอดภัยต่อนักเรียน ครูและบุคลากรทางการศึกษา โดยการสร้างมาตรการป้องกันจากปัจจัยเสี่ยงที่อาจเกิดขึ้นทั้งในและนอกโรงเรียน **ปลูกฝัง** เสริมสร้างความรู้ ความเข้าใจ จิตสำนึก และเจตคติที่ดี และการสร้างเสริมประสบการณ์เพื่อให้เกิดทักษะในการป้องกันภัยให้แก่นักเรียน ครูและบุคลากรทางการศึกษา และ **ปราบปราม** การจัดการแก้ไขปัญหา การช่วยเหลือ เยียวยา ฟื้นฟู ซึ่งสถานศึกษาได้กำหนดเป็นนโยบายสำคัญประการหนึ่งของสถานศึกษา และประชาสัมพันธ์ผ่านทางสื่อต่างๆ รวมทั้งสื่อออนไลน์ให้สาธารณชนโดยเฉพาะอย่างยิ่งนักเรียนและผู้ปกครองได้รับทราบ มีการจัดทำมาตรการส่งเสริมความปลอดภัยในสถานศึกษา โดยมีคณะกรรมการร่วมกันหาแนวทางที่เป็นรูปธรรม ในการดูแลช่วยเหลือนักเรียนให้ได้เรียนรู้อย่างมีความสุข เป็นไปตามหลักสูตร มีทักษะชีวิตที่จะดูแลตนเองให้ปลอดภัยท่ามกลางสภาพแวดล้อมทางสังคม อุบัติเหตุ และอุบัติภัย ที่จะก่อให้เกิดความเสียหายแก่นักเรียน พร้อมทั้ง   
มีการปรับปรุงตรวจสอบด้านสุขาภิบาลโรงอาหารและสภาพแวดล้อมในโรงเรียน มีการอบรมให้ความรู้   
เรื่องความปลอดภัย moe safety center และสุขภาพแก่บุคลากรและนักเรียน การคัดกรองด้านสุขภาพ   
และกำหนดมาตรการรถรับส่ง รถจักรยานยนต์ ในการรับ-ส่งนักเรียน

3.1.2 ปัญหาและอุปสรรค

พบปัญหา ดังนี้ 1) ด้านจำนวนนักเรียน บางสถานศึกษานักเรียนมีจำนวนมาก ทำให้บริหารจัดการการรับส่งได้ไม่ดีเท่าที่ควร เกิดการจราจรติดขัดและแออัด

3.1.3 การแก้ไขปัญหาและข้อเสนอแนะ

แนวทางแก้ไขปัญหา ควรทำการประสานตำรวจจราจรมาช่วยอำนวยความสะดวก

**4. การประเมินวิทยฐานะด้วยระบบ DPA**

4.1.1 สภาพความก้าวหน้า ความสำเร็จของการดำเนินงานตามนโยบาย

การประเมินวิทยฐานะด้วยระบบ DPA ได้ดำเนินการผ่านระบบการประเมินวิทยฐานะดิจิทัล (Digital Performance Appraisal : DPA) สถานศึกษาดำเนินงานตามหลักเกณฑ์และขั้นตอนของระบบในฐานะ  
ของผู้ใช้งานในระบบประเมินวิทยฐานะดิจิทัล (Digital Performance Appraisal : DPA ) และในปีการศึกษา 2565 ที่ผ่านมา โรงเรียนบ้านหัวสะพานมิตรภาพที่ 217 มีข้าราชการครูที่มีคุณสมบัติครบถ้วน  
จำนวน 11 ราย ซึ่งได้ดำเนินการบันทึกและส่งคำขอผ่านระบบไปแล้ว จำนวน 8 ราย ซึ่งอยู่ระหว่าง  
รอคัดเลือกกรรมการประเมิน จำนวน 6 ราย และส่งคำขอพิจารณาคุณสมบัติ จำนวน 2 ราย

4.1.2 ปัญหาและอุปสรรค

พบปัญหา ดังนี้ 1) ความพร้อมของอุปกรณ์ที่ใช้ในการบันทึกวีดิโอเพื่อยื่นคำขอในระบบการประเมินวิทยฐานะดิจิทัล (Digital Performance Appraisal : DPA) 2) ระบบการประเมินวิทยฐานะดิจิทัล (Digital Performance Appraisal : DPA) มีความล่าช้าในส่วนของระบบและระยะเวลาในการประเมิน 3) คณะครูและบุคคลากรขาดความรู้ ความเข้าใจเกี่ยวกับระบบการประเมินวิทยฐานะดิจิทัล (Digital Performance Appraisal : DPA)

4.1.3 การแก้ไขปัญหาและข้อเสนอแนะ

แนวทางแก้ไขปัญหา ดังนี้ 1) ให้การสนับสนุนอุปกรณ์ที่มีอยู่ภายในโรงเรียนเพื่อใช้บันทึกวีดิโอ เพื่อยื่นคำขอในระบบการประเมินวิทยฐานะดิจิทัล (Digital Performance Appraisal : DPA) 2) ประชาสัมพันธ์และให้คำแนะนำคุณครูที่มีคุณสมบัติครบถ้วนให้ดำเนินการเตรียมเอกสาร ข้อมูลที่ใช้ยื่นผ่านระบบการประเมินวิทยฐานะดิจิทัล (Digital Performance Appraisal : DPA) เพื่อให้ทันระยะเวลาที่กำหนดโดยไม่ให้เกิดความล่าช้าจากตัวบุคคล และดำเนินการประเมินผ่านระบบในลำดับต่อไป และ 3) จัดอบรม ชี้แจง และให้คำแนะนำครู เกี่ยวกับคุณสมบัติและการเตรียมความพร้อมในการยื่นคำขอผ่านระบบ

**รายชื่อคณะกรรมการลงพื้นที่การตรวจราชการ และติดตามประเมินผลการจัดการศึกษา**

**ตามนโยบายของกระทรวงศึกษาธิการ ประจำปีงบประมาณ พ.ศ.2566**

**ของผู้ตรวจราชการกระทรวงศึกษาธิการ (นางสาวเจริญวรรณ หนูนาค)**

**วันอังคารที่ 23 เดือนพฤษภาคม พ.ศ. 2566**

**จังหวัดสุราษฎร์ธานี**

------------------------------

**คณะผู้ตรวจราชการกระทรวงศึกษาธิการ**

นางสาวเจริญวรรณ หนูนาค ผู้ตรวจราชการกระทรวงศึกษาธิการ เขตตรวจราชการที่ 5

นางสาวจิราภรณ์ ไทยกิ่ง คณะกรรมการตรวจราชการ

นายมนตรี เจียรมาศ คณะกรรมการตรวจราชการ

นายโชคดี ศรัทธากาล ศึกษาธิการจังหวัดสุราษฎร์ธานี

นางสุจินต์ ศรีวิสุทธิ์ รองผู้อำนวยการ สำนักงาน กศน.จังหวัดสุราษฎร์ธานี

นางดวงฤทัย ทองแก้วเกิด รองผู้อำนวยการ สำนักงาน สพม.สุราษฎร์ธานี ชุมพร

นายพงษ์ศักดิ์ นุ้ยเจริญ ผู้อำนวยการวิทยาลัยอาชีวศึกษาสุราษฎร์ธานี

**สำนักงานศึกษาธิการภาค 5**

นายฉายา รักสองหมื่น ผู้อำนวยการกลุ่มตรวจราชการและติดตามประเมินผล

นางสาวปิยะวรรณ มากหอม นักวิชาการศึกษาชำนาญการ

นายพุฒิพัฒน์ ชัยเกตุธนพัฒน์ นักวิชาการศึกษาชำนาญการ

**สำนักงานศึกษาธิการจังหวัดสุราษฎร์ธานี**

นายสุรชัย ช่วยเกิด ศึกษานิเทศก์ชำนาญการพิเศษ

นางเรณู สุชีวพลานนท์ ศึกษานิเทศก์ชำนาญการพิเศษ

นางสาวพิมพ์ดาว ศุภผล นักวิชาการศึกษาชำนาญการพิเศษ

นางกัญญภัสส์ บุญเกิด นักวิชาการศึกษาชำนาญการ

นางสาวศิริมา นุ้ยไม ศึกษานิเทศก์ชำนาญการพิเศษ

นางสาวลีลารัศม์ จาตุรพล ศึกษานิเทศก์ชำนาญการ

นางสาวนฤนาฎ รัตนจินดา นักวิชาการศึกษาปฏิบัติการ

นางสาวชุติมา กะลัมพากร นักประชาสัมพันธ์ปฏิบัติการ

**โรงเรียนเยาวเรศวิทยา สำนักงานคณะกรรมการส่งเสริมการศึกษาเอกชน**

นายสันติ บุญรอด นายอำเภอเคียนซา

นายยุวสรรค์ สร้อยหอม ผู้อำนวยการโรงพยาบาลส่งเสริมสุขภาพตำบลบ้านควนกลิ้ง

นางชไมพร สร้อยหอม เจ้าพนักงานทันตสาธารณสุขชำนาญงาน

นางสาวเยาวเรศ ยศเมฆ ผู้รับใบอนุญาตโรงเรียนเยาวเรศวิทยา

นางสาววิภารัตน์ ยศเมฆ ผู้จัดการโรงเรียนเยาวเรศวิทยา

ดร.ปรัศนี อัจจิมาพร ผู้อำนวยการโรงเรียนเยาวเรศวิทยา

นายทวี สุขแปะเง้า ครูฝ่ายกิจการนักเรียนโรงเรียนเยาวเรศวิทยา

**สำนักงานเขตพื้นที่การศึกษาประถมศึกษาสุราษฎร์ธานี เขต 3**

1. นายปรินทร์ ศรีษะเนตร รอง ผอ.สพป.สุราษฎร์ธานี เขต 3

2. นายสถาพร กุ้งทอง นักวิเคราะห์นโยบายและแผนชำนาญการ

3. นายภัทราวุธ เพชรชู นักประชาสัมพันธ์ปฏิบัติการ

**โรงเรียนบ้านหัวสะพานมิตรภาพที่ 217**

1. นายจเร หนูปลื้ม ผู้อำนวยการโรงเรียน

2. นางวนิดา ช่วยบำรุง รองผู้อำนวยการโรงเรียน

3. นางสาวมลฤดี บัวชุม รองผู้อำนวยการโรงเรียน

4. นางสาววาสนา เลิศไกร ครู หัวหน้าวิชาการ

5. นางสาวธันยมัย เชาว์เลิศ ครู รองหัวหน้าวิชาการ

6. นายสนิท พุทธชาติ ครู หัวหน้ากิจการนักเรียน

7. นางสาวอมรรัตน์ เอียดตน ครู งานอนามัย

8. นางสาวพรรทิวา ธรฤทธิ์ ครู งานความปลอดภัย

9. นางสาวรัตนา นวลขวัญ ครู งาน MOE

10. นางณชนก ชัยสงคราม ครู หัวหน้าบุคคล

11. นายวิชชุกร พลวิชัย ครูผู้ช่วยผู้ดูแลระบบ DPA

12. นายเฉลิมพร นนทฤทธิ์ ครู หัวหน้าICT